T.AVA04 – “Ti’aturi”
Te ti’aturi e parau faufa’a rahi teie i roto i te orara’a o te hô’ê ta’ata, i roto i te pae o te vârua e te ferurira’a. 
Ti’aturi i te aha ? Ti’aturi ia vai ? E mau uira’a teie e ti’a i te tatarahia.’Ia fa’a’ohipa tâtou i teie ta’o, e ô mai te mana’o o te tino o te ta’ata, ’ia vai ti’a te tino, e mea tuturi ra. E fa’anahora’a ia au i te parau a te fatu, 
’ia ti’aturi ’oe ia na, e tuturi ia ’oe i mua ia na. E ti’aturi i te mea i ’ite ’orehia e tô tatou mata, ’ia ti’aturi ’oe e fa’aro’o ïa i tâna mau parau, parau a’ora’a, parau fa’aitoitora’a, parau ha’amaramaramara’a. 
I roto i teie hi’ora’a, te feiâ i ti’aturi, e feiâ ato’a ïa o tei fa’aorahia e to tâtou metua i te ra’i, e orara’a mure ’ore to râtou, aita ïa râtou i taiâ fa’ahou i te taime e fa’aru’e ai i teie nei ao. E fa’atupu te ti’aturira’a i te tahi tauira’a rahi i roto i te orara’a i te ta’ata o tei fâri’i i teie fa’anahora’a varua.I ’û nei, tê ti’aturi nei ïa te teretiano i tô na atua, tei rahu i te fenua e te ra’i e te mau mea ato’a e fa’a’ati nei ia tâtou. 
Rau noa atu ra te mau ha’apa’ora’a, hô’ê noa ra ti’aturira’a, no te mea hô’ê â atua tei ha’amorihia nei. 
E ta’o pûai e te mana te ta’o « ti’aturi », i tupu na, te mau tama’ira’a rahi no te mau huru ha’apa’ora’a ta’a’ê i roto i te ti’aturira’a. Ti’aturi, ’e’ere i te haerera’a i te mau vâhi purera’a mâ te ’amui atu ia vetahi, ’e’ere i tapati noa aore ra i te mahana mâ’a.Ti’aturi, o te tamatara’a ia i te ora mai tâ te fatu i ani mai, mâ te here i to ’enemi, mâ te ha’amaita’i i te feiâ i parau ’ino ia ’oe, mâ te fa’atura i to metua tane e to metua vahine, mâ te pure tamau, mâ te porora’a i tâ na ’evaneria.Ti’aturi, ’e’ere i te mea ’ohie, ti’aturi o te turu’ira’a ia i ni’a i te mato ’e’ere i ni’a i te râ’au pê.’Ua manotini ta’ata o tei ora mai i te hô’ê orara’a ’apî ’aua’a a’e re’a te ti’aturira’a, ’ua tupu te reira i roto i te mau papetitora’a i roto te mau paroita, i roto i te mau vâhi tape’ara’a, i te mau vâhi ato’a.E nuna’a ti’aturi te nuna’a porinetia, i teie tau ra, mea rahi tei vaiho i te ti’aturira’a a to râtou metua no te hô’ê ti’aturira’a ’âpî, ’oia ho’i te ti’aturira’a i te faufa’a materia e te ti’aturira’a i te fâri’i o te varua, te tino.E tê horuhoru nei te ’a’au, inaha no teie mau ti’aturira’a ’âpî i fâ fa’ahou mai ai te ’ino, te taparahira’a ta’ata, te ’û’ana roa nei te ’eiara’a, te mâfera’a e te mau ’ohipa ’i’ino ato’a. Teie ta’u poro’i nô râtou.E to’u mau taea’e ê, ’a hi’o i ni’a, ’a hi’o i raro, ’a hi’o i mua e ’a hi’o i muri. 
Tei hea te vaira’a o te aumaita’ira’a.’A hi’o i to mou’a e ’a hi’o i to tai, e ’a feruri ! E ta’iara maita’i anei ta ’oe i ma’iti, ’a ti’aturi i te maita’i, ’a ti’aturi i te tumu nui. 
No te ti’aturi, tâtou i tu’iro’o ai, ti’aturi i te here, ti’aturi i te fâri’i, ti’aturi i to tâtou pûai, i to tâtou mana. 
No te ti’aturi, te mau tupuna i fano mai ai i ni’a i teie mau fenua, no to tâtou ti’aturi tâtou i nounouhia ai. 
Eiaha tâtou e fa’aea i te ti’aturi, e ora teie o tei pûpûhia mai. ’A turu’i i ni’a i te ora eiaha ra i ni’a i te topatarira’a.
